รัฐบาล  ออกมาตรการเน้นการกระจายสินค้าในประเทศ แก้ปัญหาราคาพืชผลทางการเกษตรตกต่ำ
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวในรายการนารีสโมสรถึงการแก้ปัญหาราคาพืชผลทางการเกษตรตกต่ำ กรณีปัญหาทุเรียนที่จีนพบเชื้อโควิดบนบรรจุภัณฑ์นั้น กระทรวงพาณิชย์และกระทรวงเกษตรและสหกรณ์ ได้ส่งทูตพาณิชย์และทูตเกษตรฯ เข้าไปเจรจายืนยันว่า มีมาตรการควบคุมผลไม้ไทยในทุกขั้นตอน รวมทั้งได้แสดงกระบวนการที่ชัดเจน ทำให้จีนมั่นใจและเปิดรับซื้อทุเรียนตามปกติ ขณะที่การแก้ปัญหาลำไย จีนได้ปลดล็อก 56 บริษัทไทยที่ส่งออกลำไยตั้งแต่วันที่ 17 สิงหาคมที่ผ่านมา ส่งผลดีทำให้ระบายผลผลิตจากสวนได้เป็นจำนวนมาก และราคาปรับตัวสูงขึ้น  พร้อมกันนี้ กระทรวงพาณิชย์ ยังได้จัดเทศกาลส่งเสริมการบริโภคลำไยในหลายประเทศ พร้อมจัดกิจกรรมเจรจาจับคู่การซื้อขายระหว่างผู้นำเข้าต่างประเทศกับผู้ส่งออกลำไยของไทยในช่วงเดือนสิงหาคม -ตุลาคมนี้ ตลอดจนออกมาตรการสนับสนุนให้ล้งหรือกลุ่มเกษตรกรที่ที่รวบรวมลำไยแล้วนำไปขาย จะมีเงินช่วยเหลือกิโกรัมละ 3 บาท แต่ถ้ารวบรวมไปขายเพื่อไปส่งออก จะมีเงินช่วยเหลือกิโลกรัมละ 5 บาท จะช่วยให้กลุ่มเกษตรกรมีสภาพคล่อง และมีศักยภาพไปรับซื้อลำไยจากเกษตรกรได้ในราคาที่ดีขึ้นสำหรับการแก้ปัญหาราคามังคุดนั้น ขณะนี้สถานการณ์คลี่คลายแล้ว เพราะรัฐบาลได้ร่วมกับหลายกระทรวง ทั้งกระทรวงเกษตรและสหกรณ์ รวมทั้งกระทรวงพาณิชย์ ออกมาตรการเปลี่ยนกลยุทธ์จากการพึ่งพาตลาดส่งออก เป็นเน้นการกระจายสินค้าในประเทศ พร้อมจัดโครงการ    ต่างๆ  ช่วยระบายมังคุดได้มากถึง 2 ล้านกิโลกรัม และมีราคาเพิ่มสูง 40 บาทต่อกิโลกรัม